池上醉歌
作者：陸游
朝代：宋

paragraphs: 我欲築化人中天之臺，下視四海皆飛埃。
又欲造方士入海之舟，破浪萬里求蓬萊。
取日挂向扶桑枝，留春挽回北斗魁。
横笛三尺作龍吟，腰鼓百面聲轉雷。
飲如長鯨海可竭，玉山不倒高崔嵬。
半酣脱幘髮尚緑，壯心未肻成低摧。
我妓今朝如花月，古人白骨生蒼苔。
後當視今如視古，對酒惜醉何爲哉。